Izvor: Pixabay.com

Čak 23 posto hrvatskih korisnika interneta redovito preuzima sadržaj s piratskih stranica.

Pokazalo je to istraživanje tvrtke MUSO koja je analizirala podatke sa 14.000 najvećih stranica koje nude piratske sadržaje. Hrvati su tako zauzeli visoko četvrto mjesto kad je riječ o ilegalnom preuzimanju sadržaja s interneta. Prvo mjesto po broju internetskih korisnika koji posjećuje piratske stranice drži Latvija s 46 posto, a slijede Bugarska i Litva.

Piratske stranice u Njemačkoj pak posjećuje samo dva posto korisnika interneta. Razlog tome su i visoke kazne koje za preuzimanje sadržaja zaštićenih autorskim pravima naplaćuju njihovi vlasnici.

Planiraju li i hrvatski internet operateri uvesti kazne za ilegalno preuzimanje filmova, serija i ostalog sadržaja zaštićenog autorskim pravima te traže li to uopće od njih vlasnici autorskih prava?

Iz HT-a poručuju kako je "sadržaj koji se prenosi putem elektroničke infrastrukture tajan i strogo zaštićen zakonom."

"Operatori, pa tako i Hrvatski Telekom nemaju ovlasti provjeravati sadržaj koji se prenosi, uključujući njegovu legalnost. Za to bi im trebao pristup sadržaju a za što nemaju ovlasti. Pristup sadržaju dopušten je isključivo po nalogu ovlaštene osobe (npr. policija temeljem sudskog naloga) koja ima zakonske ovlasti vršiti tajni nadzor nad telekomunikacijskim prometom/sadržajem sukladno posebnim propisima iz područja nacionalne sigurnosti i kaznenog postupka", kažu u HT-u, javlja Nova TV.

Iz Vipneta, vlasnika B.net-a i Amisa poručuju kako se, kad je riječ o zaštiti autorskih i srodnih prava "pridržavaju svih važećih propisa"

"Kažnjavanje povreda autorskih prava provodi se u kaznenim postupcima. Kao operator, sukladno Zakonu o elektroničkim komunikacijama, u obvezi smo dostaviti nadležnom tijelu podatke kojima raspolažemo, a u svrhu provođenja istražnih radnji u pokrenutim kaznenim postupcima", kažu u Vipnetu.

U Optima Telekomu kažu kako nisu odgovorni za sadržaj kojem korisnici pristupaju ili ga prenose putem iste usluge, ali navode i kako korisniku imaju pravo isključiti uslugu pristupa interneta.

"Po zaprimanju prijave o nezakonitom preuzimanju i korištenju sadržaja sa zaštićenim autorskim pravima i/ili pristupanju stranicama koje omogućavaju nezakoniti stream zaštićenog video sadržaja, naša nadležna služba – Odsjek za sigurnost - istražuje incident te ukoliko postoji osnovana sumnja na kršenje važećih zakonskih odredbi, ista se prijavljuje nadležnim tijelima, prvenstveno MUP-u. Dodatno, na zahtjev Hrvatske regulatorne agencije za mrežne djelatnosti operatori su dužni dostaviti, između ostaloga, i detaljan ispis IP adresa na koje je pristupano s korisnikovog računa", kaže u Optima telekomu.

CARNet skidanje sankcionira.

"Kad je riječ o distribuciji sadržaja zaštićenog autorskim pravima poduzimamo sankcije i ostale potrebne aktivnosti protiv počinitelja incidenta. Po službenoj dužnosti naša Abuse služba ne prijavljuje slučaj policiji, već je to odluka samog vlasnika autorskih prava. Ne postoji zakonski propis koji obvezuje bilo kojeg ISP-a u Hrvatskoj da policiji prijavljuje povredu autorskih prava, nego u ovom slučaju CARNet postupa prema pravilima CARNet mreže definiranim u gore navedenim dokumentima, odnosno sankcionira svoje korisnike ako su počinili računalni incident. Podaci o počinitelju dostavljaju se isključivo policiji i pravosudnim tijelima na njihov zahtjev", kažu u CARNet-u.

Pojašnjavaju kako se korištenjem BitTorrent protokola sadržaj prilikom preuzimanja, ujedno i distribuira drugima. Distribucija autorskim pravom zaštićenih sadržaja putem CARNet mreže nije dozvoljena pa CARNet stoga prosljeđuje prijave koje zaprima od vlasnika autorskih prava spornih sadržaja.

Ističu kako oni ne provode kontrolu prometa, već postupaju prema prijavama zaprimljenim od vanjskih izvora.

"Korisnik koji je napravio prekršaj dva puta se e-poštom upozorava o povredi autorskih prava. Ako do incidenta dođe treći puta, korisnički račun se zaključava na mjesec dana, odnosno onemogućuje mu se spajanje na internet putem one usluge za koju je dobio prijavu. Ako je korisnički račun zaključan po prvi puta, korisniku se savjetuje da sav sadržaj koji je pod autorskim pravima ukloni s računala te da ga izbrišete iz torrent klijenta kako se sadržaj ne bi nastavio dijeliti. Korisnik e-poštom obavještava CARNet Abuse službu o statusu rješavanja incidenta, te mu se korisnički račun otključava. Korisnike se savjetuje da ubuduće preuzimaju samo onaj sadržaj za koji su sigurni da je uistinu slobodan za preuzimanje i da za to postoji autorova dozvola. Ako i nakon zaključavanja korisničkog računa stižu prijave, korisnik se još jednom upozorava, a nakon toga se korisnički račun zaključava na mjesec dana, bez mogućnosti prijevremenog otključavanja. U slučaju učestale povrede autorskih prava, korisnički račun se zaključava trajno na uslugu preko koje je incident počinjen. CARNet ne naplaćuje novčane kazne, niti kazneno progoni korisnike ni za jedan računalni incident, pa tako ni za povredu autorskih prava", kažu u CARNet-u za Novu TV.